# Lamia Al-Gailani Werr

Lamia Al-Gailani Werr (àrab: لمياء الكيلاني, Lamyāʾ al-Kaylānī) (Bagdad, març de 1938 – Amman, 18 de gener de 2019) fou una arqueòloga iraquiana especialitzada en antiguitats de l'antic Orient Pròxim.
Al-Gailani nasqué a Bagdad i estudià a l'Iraq i al Regne Unit. Els seus estudis de doctorat se centraren en els cilindres de segell de l'antiga Babilònia, i la seua tesi fou considerada una fita en aquest camp. Amb base a Londres, fou coneguda per mantenir vincles entre l'arqueologia britànica i iraquiana sota el règim de Saddam Hussein, i els seus esforços per preservar el patrimoni cultural després de la Guerra d'Iraq. Participà estretament en la reconstrucció del Museu Nacional de l'Iraq, on treballà com a conservadora en la dècada de 1960, i en la fundació del Museu Basrah.
Fou premiada amb la cinquena Medalla d'Or Gertrude Bell Memorial per l'Institut Britànic per a l'Estudi de l'Iraq al 2009.

## Educació i carrera

Al-Gailani nasqué a Bagdad el 8 de març de 1938. Estudià a la Universitat de Bagdad un any, abans d'acabar la llicenciatura a la Universitat de Cambridge. Al 1961 treballa com a conservadora del Museu Nacional de l'Iraq, la institució central de la seua carrera posterior. Torna a Gran Bretanya en la dècada de 1970, per completar una màster a la Universitat d'Edimburg i després un doctorat en l'Institut d'Arqueologia de Londres. La seua tesi doctoral, supervisada per Barbara Parker-Mallowan, fou un estudi sobre els cilindres de segell de l'antiga Babilònia que eren al Museu de l'Iraq. Publicada amb molt retard al 1988, Dominique Collon, tècnic d'Antiguitats d'Àsia occidental del Museu Britànic, descrigué el treball com una «discussió succinta i informativa» que hauria de «servir com a model per a tots els estudis futurs».
Després d'obtenir el doctorat al 1977, Al-Gailani roman a Londres com a investigadora honorària associada a l'Institut d'Arqueologia de la UCL i investigadora associada a l'Escola d'Estudis Orientals i Africans (SOAS). Torna sovint a l'Iraq, treballant per mantenir el contacte entre els arqueòlegs iraquians i el món acadèmic en general sota el règim de Saddam Hussein. El 1999, ella i Salim al-Alusi publiquen The First Arabs, un text en àrab sobre l'arqueologia de la cultura àrab primitiva a Mesopotàmia. A partir de 2003, el seu treball se centra en la preservació d'antiguitats a l'Iraq. Ajuda a reconstruir el Museu de l'Iraq després que fos saquejat i danyat per la invasió dels Estats Units al 2003 i és una freqüent comentarista de les dificultats que enfronten els museus i la protecció del patrimoni a l'Iraq de postguerra. Fou tècnica del Ministeri de Cultura iraquiana i participà estretament en la reobertura del Museu de l'Iraq al 2015 i la fundació del Museu Basrah al 2016.
En el moment de la seua defunció al 2019, Al-Gailani gaudia d'una beca de recerca en el Museu Metropolità de Nova York, on estava escrivint un llibre sobre la història del Museu de l'Iraq.

## Vida personal

Pertanyia a una prominent família iraquiana: el cognom d'Al-Gailani incloïa Abdul Qadir Gilani, fundador de l'orde Qadiri Sufi, i Abd Al-Rahman Al-Gillani, primer ministre. Sos pares foren Ahmad Jamal Al-Din Al-Gailani i Madiha Asif Mahmud Arif-Agha.
Al-Gailani es casà dues vegades. El primer marit, Abd al-Rahman Al-Gailani, era un historiador iraquià especialitzat en arquitectura islàmica. El segon marit fou George Werr, home de negocis jordà que morí al 2003. Tenia tres filles: Noorah Al-Gailani, Azza Al-Gailani i Hesn Werr. El 2009, Noorah Al-Gailani era tècnica de civilitzacions islàmiques en els museus de Glasgow.

## Mort i llegat

Al-Gailani morí a Amman, Jordània, el 18 de gener de 2019. L'enterraren al mausoleu d'Abdul-Qadir Gilani (el seu avantpassat) a Bagdad, després d'una processó funerària que isqué del Museu de l'Iraq.
Ella ha estat l'única membre honorària de tota la vida de l'Institut Britànic per a l'Estudi de l'Iraq i rebé la Medalla d'Or en Memòria de Gertrude Bell al 2009.

## Referències

* 1 2 3 Kadi. «Iraq bids farewell to archaeologist Lamia al-Gailani» (en anglés). The Arab Weekly, 22-01-2019. [Consulta: 23 gener 2019].
* 1 2 3 4 5 Porter MacIver. «Dr Lamia Al Gailani Werr». The British Institute for the Study of Iraq, 21-01-2019. [Consulta: 23 gener 2019].
* 1 2 Issa. «Iraq says goodbye to its beloved archaeologist al-Gailani» (en anglés). The Charlotte Observer, 21-01-2019. Arxivat de l'original el 23 de gener de 2019. [Consulta: 23 gener 2019].
* ↑ Al-Gailani Werr, Lamia. Studies in the Chronology and Regional Style of Old Babylonian Cylinder Seals. Malibu: Undena, 1988.
* ↑ Collon, Dominique «Review of Studies in the Chronology and Regional Style of Old Babylonian Cylinder Seals by Lamia al-Gailani Werr». Orientalia (Nova Series), 60, 4, 1991, pàg. 366–369.
* ↑ «Iraqi ‘treasure’ Lamia Al Gailani Werr dies in Amman» (en anglés). The National, 19-01-2019. [Consulta: 23 gener 2019].
* ↑ «Who's who – Dr Lamia Al-Gailani Werr» (en anglés). Zipang. The Enheduanna Society. Arxivat de l'original el 2019-01-23. [Consulta: 23 gener 2019].
* ↑ «Forbidden museum: Iraqis cannot visit their national museum» (en anglés). Babylon Chronicle. [Consulta: 23 gener 2019].
* ↑ «Q&A: Why Sunni Extremists Are Destroying Ancient Religious Sites in Mosul» (en anglés). National Geographic News, l'1 agost 2014. [Consulta: 23 gener 2019].
* ↑ «In defence of history: Iraq Museum reopened» (en anglés). The National. [Consulta: 23 gener 2019].
* ↑ «Hobby Lobby's Illegal Antiquities Shed Light On A Lost, Looted Ancient City In Iraq» (en anglés). NPR.org. [Consulta: 23 gener 2019].
* 1 2 Sandomir, Richard «Lamia Al-Gailani Werr, 80, Dies; Archaeologist Rescued Iraqi Art» (en anglès). , 25-01-2019 [Consulta: 28 gener 2019].
* ↑ Issa, Philip «Iraq says goodbye to its beloved archaeologist al-Gailani». , 21-01-2019 [Consulta: 23 gener 2019]. «Còpia arxivada». Arxivat de l'original el 2019-01-23. [Consulta: 25 novembre 2019].